Predkladacia správa

Materiál s názvom „Záverečné vyhodnotenie Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004-2005“ (ďalej len „záverečné vyhodnotenie“) sa predkladá v súlade s uznesením vlády Slovenskej republiky (ďalej len „vláda SR“) č. 446/2004, ktorým bol dňa 13. mája 2004 schválený Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 a s uznesením vlády SR č. 704 z 14. septembra 2005 Dodatok Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 - 2005 - aktualizácia aktivít na rok 2005.  
Cieľom tejto správy je informovať o plnení aktivít akčného plánu v roku 2005. Aktivity realizované v rámci akčného plánu v roku 2004 boli vyhodnotené v „Priebežnej správe o plnení Akčného plánu predchádzania všetkých formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005,“ schválenej uznesením vlády SR č. 705 z 14. septembra 2005. 
	Z rezervy vlády SR boli na plnenie aktivít akčného plánu v roku 2005 vyčlenené finančné prostriedky hlavne na realizáciu projektov v spolupráci s mimovládnymi organizáciami a Slovenským národným strediskom pre ľudské práva, z ktorých sa do konca roka vyčerpalo  2. 972.  475, - Sk. 
Významnými výstupmi akčného plánu v roku 2005 sú napr.:
•	Národný plán výchovy k ľudským právam na roky 2005 – 2014 (schválený 2.operatívnou poradou ministra školstva dňa 8. 2. 2005). Vypracovaný Štátnym pedagogickým ústavom (ŠPÚ) a Ministerstvom školstva SR v spolupráci s ostatnými priamo riadenými organizáciami v rezorte školstva a niektorými mimovládnymi organizáciami;
•	Konferencia k Medzinárodnému dňu ľudských práv; 
•	desiatky projektov, aj v spolupráci s mimovládnymi organizáciami a Slovenským národným strediskom pre ľudské práva, ktorými boli podporené informačné, vzdelávacie, monitorovacie a poradenské aktivity zamerané na implementáciu tzv. „antidiskriminačného zákona“ v praxi, dodržiavanie sociálnych práv, práv pacientov, práv dieťaťa;
•	väčšia pozornosť aktuálnym celospoločenským témam: informačným a poradenským aktivitám v problematike migrantov a azylantov, ale aj vzdelávaniu o protikorupčných nástrojoch a správaní;
•	tematické aktivity zamerané na ďalšie cieľové skupiny: zdravotnícky pracovníci, volení predstavitelia a zamestnanci územnej samosprávy.

Ďalším z cieľov tejto správy je zdôrazniť potrebu pokračovať v aktivitách akčného plánu i v ďalších rokoch a to ešte vo väčšej intenzite. V tejto súvislosti je potrebné zdôrazniť, že akčný plán je jedinou aktivitou vlády SR, zameranou na boj proti intolerancii a z tohto pohľadu je aj jedinou aktivitou, ktorou SR prezentuje na medzinárodnej úrovni riešenie otázok intolerancie a diskriminácie.
Štruktúra tohto materiálu kopíruje rozdelenie úloh v akčnom pláne na rok 2004–2005.    

Materiál s názvom „Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008“ (ďalej len „akčný plán“) sa predkladá ako systematický nástroj prevencie a boja proti intolerancii a diskriminácii. Akčný plán na obdobie rokov 2006-2008 je už štvrtým Akčným plánom od roku 2000 a nadväzuje na dosiahnuté výsledky predchádzajúcich Akčných plánov. Aj tento Akčný plán má za cieľ napomáhať vytváranie trvalej pozornosti problematike dodržiavania ľudských práv a predchádzania diskriminácii v rámci jednotlivých rezortov a rozvíjať spoluprácu rezortov s jednotlivými mimovládnymi organizáciami, Slovenským národným strediskom pre ľudské práva a ďalšími subjektmi.
Obsah materiálu nadväzuje na záverečné vyhodnotenie akčného plánu z rokov 2004 a 2005. Pokračuje v úspešných aktivitách z predchádzajúcich rokov a zároveň sú však doplnené nové a aktuálne priority v oblasti predchádzania všetkým formám diskriminácie a intolerancie. Priority Akčného plánu sú doplnené predovšetkým o aktivity v oblasti predchádzania extrémizmu a antisemitizmu a aktivity zamerané na riešenie problematiky znevýhodnených skupín obyvateľstva.
Cieľom akčného plánu naplniť vnútroštátne i medzinárodné požiadavky na vytváranie tolerantného a demokratického štátu, rozvoja multikultúrneho  charakteru spoločnosti, zvýšenia tolerancie spoločnosti a predchádzanie všetkým formám diskriminácie prostredníctvom rôznych aktivít príslušných rezortov, mimovládnych organizácií a ďalších subjektov zaoberajúcich sa touto problematikou. 

Podklady pre vypracovanie materiálov poskytli: Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo  spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Ministerstvo zahraničných vecí SR, Ministerstvo financií SR, Úrad splnomocnenkyne vlády SR pre rómske komunity, Generálna prokuratúra SR, Úrad hraničnej a cudzineckej polície Prezídia Policajného zboru, Migračný úrad Ministerstva vnútra SR, Justičná akadémia, Slovenské národné stredisko pre ľudské práva, Slovenská zdravotnícka univerzita, Združenie miest a obcí Slovenska, Úrad pre štátnu službu, Štátny pedagogický ústav a mimovládne organizácie, ktoré realizovali aktivity v rámci Akčného plánu. 

	Predložený materiál nemá ekonomický, environmentálny vplyv, vplyv na zamestnanosť a podnikateľské prostredie. Financovanie aktivít Akčného plánu na rok 2006 bolo zabezpečené z rozpočtov jednotlivých rezortov a zároveň sumou 4.043.700,-Sk uvoľnenou z rezervy vlády SR uznesením č. 255 zo dňa  22. 3. 2006..

Materiál bol prerokovaný na zasadaní Rady hospodárskeho a sociálneho partnerstva dňa 3. 3. 2006.